બપોરે ૧ વાગ્યાના અરસામાં અમરેલીના ચિત્તલ રોડ પર આવેલી સર્વોદય સોસાયટી પાસે સમગ્ર જિલ્લામાંથી આવેલા દલીત સમાજના કાર્યકરો એકત્રિત થયા હતા અને સુત્રોચ્ચાર સાથે રેલી યોજી હતી. રેલી દરમિયાન ઉશ્કેરાયેલા ટોળાએ ચિત્તલ રોડ, નાના બસ સ્ટેશન, મોટા બસ સ્ટેશન, જિલ્લા પંચાયત રોડ, મેઇન રોડ, ટાવર રોડ સહિતના મુખ્ય વિસ્તારોમાં બજારોમાં ઉતરીને બળજબરીથી દુકાનો બંધ કરાવી હતી. પથ્થરમારો કર્યો હતો અને જે હાથમાં આવે તે વસ્તુઓ, દુકાનોના દરવાજા, હોર્ડિંગ્સ વગેરેની તોડફોડ કરી હતી. ચિત્તલ રોડ પર ટોળાને અટકાવવા માટે પોલીસે લાઠી ચાર્જ કરતા ટોળાએ પોલીસ પર હુમલો અને પથ્થરમારો કર્યો હતો. જેમાં અમરેલી એલસીબીના કર્મચારી પંકજભાઇ અમરેલીયા (હેડ કોન્સ્ટેબલ)ને ગંભીર ઇજાઓ થતાં તેમને પ્રથમ અમરેલી બાદ વધુ સારવાર માટે રાજકોટ લઇ જવાયા હતા, જયા તેમનું મોત થયું હતું. પોલીસ અને ટોળા વચ્ચે અથડામણમાં અમરેલીના એસ.પી. જગદીશ પટેલ, અમરેલી તાલુકા પી.એસ.આઇ. ગોજીયા સહિત ૭ પોલીસ કર્મચારીઓ અને ટોળા પૈકીના ૨૫ જેટલા માણસોને ઇજા થઇ હતી.